དམངས་སྲོལ་རིག་གནས་འདི་ཡང་རིག་གནས་གཞན་པ་ཀུན་དང་འདྲ་བར་འགྲོ་བ་མིའི་སྤྱི་ཚོགས་འཚོ་བའི་ནང་དུ་མེད་མི་རུང་བའི་རིག་གནས་ཤིག་ཡིན་པ་མ་ཟད།འགྲོ་བ་མིའི་སྤྱི་ཚོགས་ཆེན་མོའི་ཁྲོད་དུ་གོ་གནས་ཀྱང་ངེས་ཅན་ཞིག་བཟུང་ཡོད་པ་རེད།གལ་ཏེ་སྤྱི་ཚོགས་ཐོག་ཏུ་དམངས་སྲོལ་རིག་གནས་ལ་དགེ་མཚན་དང་ཕན་ནུས་ཆུང་བ་དང༌།ཡང་ན་ཡོད་ཀྱང་ཆོག་ལ་མེད་ཀྱང་ཆོག་པ་ཞིག་དང༌།མི་ཚང་མའི་རྒྱུན་ལྡན་འཚོ་བའི་ནང་དུ་དགོས་མཁོ་དབེན་པ་ཞིག་ཡིན་ན།འཇིག་རྟེན་སྟེང་གི་མི་རིགས་སོ་སོའི་དམངས་ཁྲོད་དུ་དེ་འདྲའི་རིག་གནས་ཤིག་ཡོངས་ཁྱབ་ཏུ་དར་མི་སྲིད།དེ་ཡང་དར་སྲིད་པའི་དབང་དུ་བཏང་ནའང༌།མི་རིགས་སོ་སོས་ཡོངས་ཁྱབ་ཏུ་རྒྱུན་སྲུང་མི་བྱེད་པ་ཁག་ཐེག་ཡིན།དེ་ན་དམངས་སྲོལ་རིག་གནས་འདི་ཅི་ལྟར་བྱུང་བ་རེད་ཅེ་ན།གྱི་ན་བས་བལྟས་ན་མི་རིགས་ཀུན་གྱི་དམངས་སྲོལ་རིག་གནས་འདི་ལ་བྱུང་ཡུན་རིང་བ་དང་ཁེབས་རྒྱ་ཆེ་བའི་ཐུན་མོང་གི་ཁྱད་རྟགས་ཤིག་ལྡན་པ་རེད།དེ་ལྟར་རང་རེའི་སྒང་བ་བོད་ཡུལ་གྱི་དམངས་སྲོལ་རིག་གནས་བྱུང་ཚུལ་གྱི་སྤྱི་ལམ་ལས་འགོང་མེད་པས།དམངས་སྲོལ་རིག་གནས་སྤྱིའི་བྱུང་རིམ་དེར་བརྟེན་ནས་བརྗོད་ན།རང་རེའི་བོད་ཀྱི་དམངས་སྲོལ་རིག་གནས་ལའང་བྱུང་ཡུན་རིང་བ་དང༌།དེ་བས་རྒྱ་ཆེ་བའི་ཁྱད་ཆོས་ལྡན་པ་ཞིག་སྟེ།